Dôvodová správa

Všeobecná časť

V súlade so zmluvou medzi Slovenskou republikou a Poľskou republikou o spoločnej štátnej hranici podpísanej vo Varšave 6. júla 1995 (oznámenie Ministerstva zahraničných vecí Slovenskej republiky č. 69/1996 Z. z.) sa v rokoch 1994 až 1998 uskutočnilo prvé spoločné preskúšanie priebehu slovensko-poľskej štátnej hranice. Na jeho základe bola vypracovaná zmluva o zmenách priebehu štátnej hranice a schválení hraničnej dokumentácie, podpísaná 29. júla 2002 v Starej Ľubovni. Podľa čl. 3 ods. 2 Ústavy Slovenskej republiky je potrebné zmeny štátnej hranice Slovenskej republiky schváliť ústavným zákonom.

Prijatie ústavného zákona nebude mať nijaký hospodársky ani finančný dopad na štátny rozpočet, rozpočty územnej samosprávy ani na rozpočty iných subjektov. Túto skutočnosť Ministerstvo financií Slovenskej republiky vzalo na vedomie.  

Ústavný zákon nezakladá nároky na pracovné sily, nemá dopad na zamestnanosť a tvorbu pracovných miest, a nemá vplyv na životné prostredie.

Návrh ústavného zákona je v súlade s právnym poriadkom Slovenskej republiky a s medzinárodnými zmluvami, ktorými je Slovenská republika viazaná.

Prerokovanie návrhu ústavného zákona v Rade hospodárskej a sociálnej dohody vzhľadom na jeho obsah nie je potrebné.

Doložka zlučiteľnosti
návrhu ústavného zákona
s právom Európskych spoločenstiev a právom Európskej únie

1.	Navrhovateľ právneho predpisu:
Vláda Slovenskej republiky 

2.	Názov návrhu právneho predpisu:
Ústavný zákon o súhlase so zmenami štátnej hranice medzi Slovenskou republikou a Poľskou republikou 

3.	Záväzky Slovenskej republiky vo vzťahu k Európskym spoločenstvám a Európskej únii:
a)	identifikácia predmetu návrhu právneho predpisu z pohľadu Európskej dohody o pridružení, Národného programu pre prijatie acquis communautaire, Partnerstva pre vstup, Bielej knihy, screeningu a plánu legislatívnych úloh vlády Slovenskej republiky: bezpredmetné 
b)	identifikácia záväzkov vyplývajúcich zo schválených negociačných pozícií v príslušnej kapitole, ktorá je predmetom návrhu právneho predpisu: bezpredmetné 

4.	Problematika návrhu právneho predpisu: 
a)	je upravená v práve Európskych spoločenstiev: bezpredmetné
b)	nie je upravená v práve Európskych spoločenstiev: bezpredmetné
c)	je upravená v práve Európskej únie: bezpredmetné 
d)	nie je upravená v práve Európskej únie: bezpredmetné

5.	Stupeň zlučiteľnosti návrhu právneho predpisu s právom Európskej únie:
bezpredmetné

6.	Gestor:
bezpredmetné

7.	Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie:
bezpredmetné 

	Vzhľadom na obsah doložky zlučiteľnosti nie je potrebné vypracovanie tabuľky zhody.

Osobitná časť:

K čl. 1
Podľa čl. 3 ods. 2 Ústavy Slovenskej republiky “Hranice Slovenskej republiky sa môžu meniť len ústavným zákonom.”. Článok 1 návrhu túto požiadavku napĺňa vyslovením súhlasu Národnej rady Slovenskej republiky, ako jediného ústavodarného orgánu Slovenskej republiky, so zmenami štátnej hranice tak, ako ich upravuje zmluva medzi Slovenskou republikou a Poľskou republikou o zmenách priebehu štátnej hranice a schválení hraničnej dokumentácie.

K čl. 2
Pred nadobudnutím platnosti zmluvy, t.j. pred tým, ako začne mať v dôsledku jej ratifikácie zmluvnými stranami právne účinky vo vzájomných vzťahoch, je potrebné splniť príslušné vnútroštátne podmienky podmieňujúce jej medzinárodné právne účinky. Účinnosť ústavného zákona, ktorým sa táto vnútroštátna podmienka realizuje, sa ustanovuje súčasne s nadobudnutím platnosti zmluvy. Ide o rovnaké riešenie, aké sa prijalo i v predchádzajúcich ústavných zákonoch, ktorými boli schválené zmluvy o zmenách štátnych hraníc s Českou republikou a Maďarskou republikou (ústavný zákon Národnej rady Slovenskej republiky č. 47/1996 Z. z., ústavný zákon č. 352/1997 Z. z.).